“ኮሮና ይፈታተነናል እንጂ ከፍላጎታችንና ከዕድገታችን ሊያቆመን አይችልም” ጠቅላይ ሚኒስትር ዶክተር አብይ አህመድ
ሀዋሳ፡- “የኮሮና ቫይረስ ወረርሽኝ ከዓምናው በተለየ ሁኔታ ችግኝ ለመትከል ቢፈታተነንም ከፍላጎታችንና ከዕድገታችን ሊያስቆምን አይችልም” ሲሉ ጠቅላይ ሚኒስትር ዶክተር አብይ አህመድ ተናገሩ፡፡ ሁለተኛው ዙር የአረንጓዴ አሻራ ችግኝ ተከላ መርሐ ግብር ትላንት በሀዋሳ ተጀምሯል፡፡ 
ጠቅላይ ሚኒስትር ዶክተር አብይ አህመድ ሁለተኛው ዙር የአረንጓዴ አሻራ ችግኝ ተከላ መርሐ ግብርን አስመልክተው ባደረጉት ንግግር፤ ከዓምናው በተለየ ሁኔታ የኮሮና ቫይረስ ወረርሽኝ ፈተና ሆኖ በመምጣቱ ተሰባስቦ ችግኝ ለመትከል የነበረውን መሻት በተወሰነ ደረጃ ቢገዳደረውም ኮሮና ይፈታተነናል እንጂ ከፍላጎታችንና ከዕድገታችን ሊያቆምን አይችልም ብለዋል፡፡ 
በአሁን ወቅት ከዚህ ቀደም እንደተለመደው የልማት ሁነቶችን ለማስኬድ የኮሮና ቫይረስ ወረርሽኝ ተግዳሮት እየፈጠረ መሆኑን የገለጹት ጠቅላይ ሚኒስትሩ፣ በጤና ባለሙያዎች የሚመከረውን አስፈላጊውን ጥንቃቄና የእርምት ዕርምጃ በመውሰድ ቫይረሱ ጥቃት እንዳያደርስብንና ከልማት እንዳያደናቅፈን መሥራት ይገባል ብለዋል፡፡ 
እንደ ጠቅላይ ሚኒስትሩ ገለጻ፤ በኢትየጵያ ከባለፈው ዓመት ጀምሮ ለሚቀጥሉት አራት ዓመታት 20 ቢሊየን ችግኞችን ለመትከል ታቅዶ እየተሠራ ይገኛል፡፡ የአጠቃላይ እቅድ የመጀመሪያው ዓመት ሥራ አራት ቢሊየን ችግኝ መትከል የተቻለ ሲሆን፤ የጽድቀት መጠኑም 84 በመቶ ሆኗል፡፡ 
በዘንድሮ ዓመት አምስት ቢሊየን ችግኝ ለመትከል እንደታሰበና ይህም በትጋት ከተሠራ በተፈጥሮ አጋዥነት ጭምር ጥረታችን ፍሬ ያፈራል ሲሉ ተናግረዋል፡፡ የችግኝ ተከላ ፕሮግራሙ የኮሮና ቫይረስ ወረርሽኝ ተጋላጭነትን በመከላከል በቀጣይ በቁርጠኝነት እንደሚሠራም ጠቁመዋል፡፡ 
በዚህ ዓመት ዝናብ ሳይቆራረጥ መዝነቡ ለችግኝ ዝግጅቱም ሆነ ለተከላው መልካም አጋጣሚን መፍጠሩን የተናገሩት ጠቅላይ ሚኒስትሩ፤ ተፈጥሮ ለመልካም ሃሳብ የምትለግሰውን ትብብር በመጠቀም የተጀመረውን የመልማትና የመለወጥ ሥራ ማጠናከር እንደሚገባ አመላክተዋል፡፡ 
በዘንድሮ ዓመት አምስት ቢሊየን ችግኝ ለመትከል ማቀድ ብቻ ሳይሆን፤ በዝግጅት ወቅት በሚመለከታቸው አካላት ከፍተኛ ጥረት ሲደረግ መቆየቱንም ጠቁመዋል፡ ፡ በፌዴራልና በክልል ደረጃ በሺዎች የሚቆጠሩ የችግኝ ማፊያ ጣቢያዎች መዘጋጀታቸውም የዚሁ ማሳያ መሆኑን ገልጸዋል፡፡ ዝግጅቱ ፍሬ እንዲያፈራ እያንዳንዱ ዜጋ በተቀመጠው እቅድ መሠረት በተዘጋጁት ሥፍራዎች ሁሉ ችግኝ በመትከል ክረምቱ በከንቱ እንዳያልፍ አገራዊ ትልሙን ማሳካት እንዳለበትም አስገንዝበዋል፡፡
 ጠቅላይ ሚኒስትሩ፤ የኢትዮጵያ ደን እየተራቆተ በመሆኑና ከጊዜ ወደ ጊዜ በድርቅ የመጎዳቱ ሁኔታ እያደገ በመምጣቱ በአጠቃላይ በአካባቢያችን ላይ የተከሰተውን ችግርና ድርቅን ለመከላከል ያስችል ዘንድም 20 ቢሊየን ችግኝ መትከሉ አስፈላጊ ሆኗል ብለዋል፡፡ ችግኝ በመትከል የአፈር መሸርሸርና በድርቅ ምክንያት የሚያጋጠመውን የረሀብ ችግር መከላከል እንደሚያስችልም ጠቁመዋል፡፡ 
በዚህ ወቅት በቤት ውስጥ ቆይታ እያደረጉ ያሉ የመንግሥት ሠራተኞችና ተማሪዎች ወቅቱን ለችግኝ ተከላ ሥራ እንደ መልካም አጋጣሚ የሚጠቀሙበት ሁነኛ ጊዜ በመሆኑ ለውረርሽኙ ተገቢውን ጥንቃቄ በማድረግ አገራዊ ኃለፊነትን መወጣት እንዳለባቸው አሳስበዋል፡፡ ደን ለመብራትም ሆነ ለምግብነት ስለሚውል ኢትዮጵያውያን የደንን ሁለንተናዊ ጠቀሜታ ጥቅም በመገንዘብ ችግኝ የመትከል ሃሳቡን ሊያዳብሩት እንደሚገባም አስገንዝበዋል፡፡ 
በዕምነት በጾታ በፖለቲካ አመለካከት ልዩነት ሳይፈጠር አዲስ ታሪክና አሻራ ለማሳረፍ ለትውልድም መልካም ነገር ለማውረስ ይቻል ዘንድ የኢትዮጵያ ህዝብ የችግኝ ተከላ ፕሮግራሙ ሁለንተናዊ ጠቀሜታ እንዳለው በመገንዘብ ያለምንም ልዩነት በአንድ ልብና መንፈስ አዲስ ታሪክና አሻራ ለማሳረፍ መጣር እንደሚገባቸው ጠቅላይ ሚኒስትሩ ጥሪ አቅርበዋል፡፡ 
በ2011 ዓ.ም የችግኝ ተከላ መርሐ ግብር ”አረንጓዴ አሻራ ማሳረፍ” በሚል መሪ ሃሳብ በብሔራዊ ደረጃ ከ4 ቢሊዮን በላይ ችግኞች መተከላቸው የሚታወስ ነው። በዘንድሮው ዓመትም ይህንኑ በጎ ጅምር በማሳደግ በአገር አቀፍ ደረጃ 5 ቢሊዮን ችግኞችን ለመትከል የተለያዩ ዝግጅቶች ተደርገው ወደ ሥራ ተገብቷል፡፡አዲስ ዘመን ግንቦት 29/2012አዲሱ ገረመው